# Meryl Streep

| Meryl Streep
 |
| --- |
|  Meryl Streep u Sankt Peterburgu 2004 |
| Rođen/a
 | Mary Louise Streep 22. juna 1949.  (1949-06-22) Summit, New Jersey SAD
 |
| Period aktivnosti
 | 1977–present
 |
| Suprug/a/e/zi | Don Gummer (1978–present)
 |
|

| proširiOsvojene nagrade
 |
| --- |
| Oscar
 |
| **Najbolja sporedna glumica** 1979 *Kramer vs. Kramer* **Najbolja glumica** 1982 *Sophie's Choice* |
| Nagrade Australian Film Institute
 |
| **Najbolja glavna glumica** 1989 *A Cry in the Dark* |
| Nagrade BAFTA
 |
| **Najbolja glavna glumica** 1981 *The French Lieutenant's Woman* |
| Nagrade Cesar
 |
| **Počasni César** 2003 životno djelo
 |
| Nagrade Emmy
 |
| **Najbolja glumica u mini-seriji** 1978 *Holocaust* 2004 *Angels in America* |
| Zlatni globus
 |
| **Najbolja sporedna glumica u filmu** 1980 *Kramer vs. Kramer* 2003 *Adaptation.* **Najbolja glumica u dramskom filmu** 1982 *The French Lieutenant's Woman* 1983 *Sophie's Choice* **Najbolja glumica u mjuziklu ili komediji** 2006 *The Devil Wears Prada* 2009 *Julie & Julia* **Najbolja glumica u miniseriji** 2004 *Angels in America* |
| Nagrade Screen Actors Guild
 |
| **Najbolja glumica u mini-seriji ili TV-filmu** 2003 *Angels in America* |
| Ostale nagrade
 |
| **Nagrada AFI za životno djelo** 2004 **Berlinski Srebrni medvjed za najbolju glumicu** 2003 *The Hours* **Nagrada BFCA za najbolju glumicu** 2008 *Doubt* **Film festival u Cannesu Nagrada za najbolju glumicu** 1989 *A Cry in the Dark* **Nacionalne filmske nagrade (UK) - Najbolja glumica** 2008 *Mamma Mia! The Movie* **Nagrada NYFCC za najbolju sporednu glumicu** 1979 *Kramer vs. Kramer* 1979 *The Seduction of Joe Tynan* **Nagrada NYFCC za najbolju glumicu** 1982 *Sophie's Choice* 1988 *A Cry in the Dark* |

 |

**Mary Louise Streep**, poznatija kao **Meryl Streep** (Summit 22. lipnja 1949.) je višestruko nagrađivana američka filmska, kazališna i televizijska glumica. U kazalištu je debitirala predstavom iz 1971., *The Playboy of Seville*, a 1977. prvi se put pojavila na televiziji u filmu *The Deadliest Seasone*. Prvi film bio joj je *Julia* iz 1977., u kojem je nastupila s Jane Fonda i Vanessom Redgrave.

Komercijalni i kritički uspjeh došao je s ulogama u filmovima *Lovac na jelene* s Robertom De Nirom i *Kramer protiv Kramera* s Dustinom Hoffmanom, a za potonji je dobila svog prvog Oscara. U karijeri je dobila dva Oscara, šest Zlatnih globusa, nagradu Grammy i BAFTA nagradu. Drži rekord po broju nominacija za Oscara s njih 14. Streep se smatra jednom od najcjenjenijih i najtalentiranijih glumica svih vremena. Jedna od je od rijetkih glumaca koji su dobili sve tri najvažnije filmske nagrade (Oscar, Zlatni globus i Nagradu udruženja filmskih glumaca).

## Biografija

### Detinjstvo

Rođena je kao **Meri Luiz Strip** (engleski: *Mary Louise Streep*) u Samitu, Nju Džerzi (SAD) u porodici Harija Vilijama Stripa Mlađeg, apotekara, i Meri, likovnog urednika. Pradeda njenog oca doselio se u Sjedinjene Države iz grada Lofenaua u Nemačkoj. Po dolasku u SAD, dotadašnje prezime Štreb (njemački: *Streeb*) je promenio u Strip (engleski: *Streep*). Njen pradeda živeo je u Švajcarskoj. Majčini potomci poreklom su iz Pensilvanije i sa Roud Ajlanda. Vilijam Pen, osnivač Pensilvanije, daljnji joj je rođak.

Pohađala je versku školu *„Bernards“*, a diplomirala je glumu 1971. na koledžu *„Vassar“*. Tu je privukla pažnju glumice Džin Artur, koja joj je povremeno davala savete i instrukcije. Nekoliko godina kasnije magistrirala je umetnost na Univerzitetu „Jejl“. Za vreme školovanja na Jejlu dobila je i prve uloge: glumila je Helenu u predstavi *San letnje noći*, a potom osamdesetogodišnju nepokretnu ženu u kolicima.

### Karijera

#### 1971 - 1980: „Lovac na jelene“ i „Kramer protiv Kramera“

Nakon diplomiranja na Jejlu, nastupila je u nekoliko njujorških predstava kao što su *„Henri Peti“* i *„Ukroćena goropad“*, gde joj je partner bio Raul Hulija. U predstavi *„Mera za meru“* igrala je pored Džona Kazalea sa kojim se ubrzo verila. Nastupila je i na Brodveju u komediji *„Srećan kraj“* po delu Bertolta Brehta. Godine 1976. počela je da se interesuje za dobijanje filmskih uloga. Na *kastingu* za film *„King Kong“* reditelj filma je, ugledavši Stripovu, na italijanskom rekao: *„Zašto ste mi doveli ovo stvorenje? Ružna je!“*, ali je bio vrlo iznenađen kada mu je Meril odgovorila na tečnom italijanskom.

Meril Strip, *Džek Mičel*
Njena prva filmska uloga bila je u drami *„Džulija“* Freda Zinemana. Radilo se o maloj ulozi, ali za nju vrlo značajnoj. Tada je živela u Njujorku sa Džonom Kazaleom kome su iste godine lekari dijagnostikovali rak kostiju. Kazale je sledeće godine dobio ulogu u filmu *„Lovac na jelene“* Majkla Čimina. Iako nije bila previše zainteresovana za taj film, prihvatila je sporednu ulogu kako bi na snimanju bila sa verenikom. Filmski kritičari su visoko ocenili njenu izvedbu: nominovana je za nagradu BAFTA i nagradu Zlatni globus, kao i za prvi Oskar u karijeri. Iste godine je, zbog finansijskih poteškoća, prihvatila ulogu arijevke udate za jevrejina u TV-filmu *„Holokaust“*. Zbog snimanja se preselila u Evropu, dok je Kazale ostao u Njujorku. U to vreme bolest se naglo pogoršala i Džon Kazale je umro 12. marta 1978. - samo nekoliko dana po povratku Stripove u SAD. Tada je izjavila da jedino rad može olakšati njenu patnju. Tako je prihvatila uloge u filmu *„Zavođenje Džoa Tinana“* i u predstavi *„Ukroćena goropad“*.

Iste godina dobija sporednu ulogu u romantičnoj drami *„Menhetn“* sa Vudijem Alenom i Dajanom Kiton. Kasnije je izjavila da joj je Alen strogo zabranio svaku improvizaciju tokom snimanja, makar to bila jedna reč. Ubrzo je prihvatila i glavnu žensku ulogu u filmu *„Kramer protiv Kramera“*. Smatrala je da je lik Džoane Kramer *previše zao*, pa je reditelj Robert Benton prepravio scenario, davši njenom liku humanije karakteristike. Dastin Hofman, koji je tumačio lik Teda Kramera, rekao je o Meril Strip: *„Izuzetno je vredna, skoro opsesivno! Ne misli ni na šta drugo sem na posao!“*.

Za uloge u oba filma bila je nominovana za nagradu BAFTA, dok je za ulogu u *Krameru protiv Kramera* dobila prve nagrade u karijeri: Zlatni globus i Oskar za najbolju sporednu glumicu.

#### 1981. godina: „Žena francuskog poručnika“

Nakon dve nominacije za Oskara, Meril Strip je počela dobijati sve kvalitetnije uloge. Prva od takvih uloga bila je u filmu *„Žena francuskog poručnika“* reditelja Karela Rajša iz 1981. U tom filmu Stripova je glumila dve ličnosti - Saru i Anu. Sara je žena iz doba kraljice Viktorije, a Ana - mlada glumica koja će 1980. glumiti Saru. Ljubavne priče dveju žena su skoro identične i odvijaju se paralelno, s tom razlikom što će se jedna od njih završiti tragično. Ovom ulogom Stripova je zaslužila treću nominaciju za Oskara, kao i nominaciju za Zlatni globus. Iako nije osvojila nijednu od nagrada za koje je bila nominovana, Meril Strip je svojim nastupom u *Ženi francuskog poručnika* skrenula na sebe pažnju britanskih filmskih kritičara i javnosti, što je materijalizovano nagradom BAFTA za najbolju glavnu ulogu koju je glumica dobila 1982. Ispostaviće se da je to jedina britanska filmska nagrada koju je Meril Strip dobila u toku cele svoje glumačke karijere.

#### 1981 - 1990: „Sofijin izbor“ i „Moja Afrika“

Meril Strip 1989. godine
Drugog Oskara u karijeri, a prvog za glavnu ulogu, Stripova je dobila 1982. za ulogu Sofi Zavistovski u drami Alana Pakule *„Sofijin izbor“*. Sofi je mlada Poljakinja koja je u Drugom svetskom ratu preživela genocid. Uloga je prvobitno bila nuđena Ursuli Andres, ali je Stripova nekako nabavila kopiju scenarija, detaljno proučila lik Sofije i onda otišla do Alana Pakule, reditelja filma i preklinjala ga da joj dodeli ulogu. Scene *izbora* snimala je samo jedanput i nije želela ponavljanja, jer su joj te scene, kako je rekla, bile *„izuzetno bolne i emocionalno iscrpljujuće“*. I kritika i publika su hvalili njenu izvedbu, a pored Oskara, glumica je dobila još i Zlatni globus za najbolju glavnu ulogu, dok je nagrada BAFTA, za koju je bila nominovana, ipak otišla u ruke Džuli Volters.

Njena karijera i nakon *Sofijinog izbora* ide uzlaznom putanjom, da bi tako, za ulogu u drami *„Silkvud“*, po peti put bila nominovana za Oskara. Radilo se o prvom filmu biografskog žanra u njenoj karijeri i u njemu tumači lik političke aktivistkinje Karen Silkvud. Usledile su uloge u romantičnom *„Zaljubljivanju“*, gde joj je partner bio Robert de Niro, zatim u britanskoj drami *„Obilje“*, da bi 1985. tumačila lik Karen Bliksen u romantičnoj drami *„Moja Afrika“* sa Robertom Redfordom u sporednoj ulozi. Film je komercijalno bio izuzetno uspešan zaradivši 128.500.000 dolara. Sudeći po povoljnim reakcijama filmskih kritičara, kao i po nagradama za koje je bila nominovana, radi se o jednom od najboljih filmova koje je snimila. Po šesti put je bila nominovana za Oskara, a filmsku romansu između nje i Redforda Američki filmski institut je proglasio za trinaestu najlepšu romansu svih vremena.

Krajem osamdesetih je igrala u dva ljubavna filma, *„Ljubavna boljka“* i *„Čelični korov“*, oba sa Džekom Nikolsonom u glavnoj ulozi. Za uloge u *Ljubavnoj boljci* oboje glumaca je bilo nominovano za Oskara. U filmu *„Plač u tami“* iz 1988. našla se u ulozi Lindi Čejmberlen, australijanke optužene za ubistvo svoje dvomesečne kćerke. Za ovu ulogu je na Kanskom festivalu nagrađena Zlatnom palmom za najbolju glumicu. Poslednji film u toj deceniji u kom je glumila bila je *„Đavolica“* rediteljke Suzan Sajdelman, ujedno i prva komedija u njenoj karijeri. Za ulogu u tom filmu žiri stranih novinara nominovao je Meril Strip za Zlatni globus za najbolju glumicu u komediji.

#### 1991 - 2000: „Mostovi okruga Madison“

Meril Strip je i devedesetih nastavila da bira veoma različite uloge. Najpre je dobila ulogu u drami *„Razglednice iz pakla“*, snimljenoj po romanu Kari Fišer. U sporednoj ulozi je bila Širli Maklejn. Stripova je 1991. glumila u filmu *„U odbranu života svog“* - romantičnoj komediji sa elementima fantastičnog. Sledeće godine je na nagovor dugogodišnje prijateljice Goldi Hon, snimila crnu komediju *„Smrt joj pristaje“*. Pored njih dve, sporedne uloge u filmu tumače Brus Vilis i Izabela Roselini. Iako je film dobio generalno loše kritike, postao je veliki bioskopski hit zaradivši 150 miliona dolara u bioskopima. Dve godine kasnije igrala je Gejl u trileru *„Divlja reka“*. Za poslednja dva pomenuta filma nominovana je za Zlatni globus za najbolju glavnu glumicu. Biograf Karen Holinger je opisala ovaj deo karijere Meril Strip kao period kada su popularnost i kvalitet njenih filmova opali. Stripova je na to rekla da su se njene mogućnosti smanjile kada se preselila u Los Anđeles, kako bi bila sa porodicom.

Ipak, 1995. Meril je igrala u jednom od najuspešnijih filmova u njenoj karijeri. To je bila ljubavna drama *„Mostovi okruga Madison“*, gde joj je partner bio Klint Istvud, koji je ujedno bio i režiser filma. Film je zaradio 182 miliona dolara širom sveta te tako devetostruko premašio svoj budžet. Stripova je za ulogu Frančeske Džonson, devojke koja je sa čovekom svog života provela samo četiri dana, što je bilo dovoljno da u njega bude zaljubljena do kraja života, bila nominovana za Zlatni globus, Oskar i Nagradu Udruženja glumaca za najbolju glumicu.

Krajem devedestih, igrala je u dramama *„Pre i posle“* i *„Marvinova soba“*, pored Dajane Kiton i Leonarda Dikaprija, zatim u filmu *„Prava stvar“* i *„Muzika srca“*, za koji je morala da nauči da svira violinu. Za poslednja dva je bila nominovana za Oskara za najbolju glavnu glumicu.

#### 2001 - 2010: „Đavo nosi Pradu“ i „Sumnja“

Stripova je 2001. godine pozajmila glas Plavoj vili u Spilbergovom naučnofantastičnom filmu *„Veštačka inteligencija“*. Zajedno sa Lijamom Nisonom bila je domaćin dodele Nobelove nagrade za mir u Oslu. Sledeće godine dobila je sporedne uloge u dva filma, i za obe nominovana za najprestižnije filmske nagrade. Prvi film je bio *„Adaptacija“* - drama o životu američke novinarke Suzan Orlin, kolumnistkinje „Njujorkera“ i dopisnice „Roling stouna“. Iako je bilo očekivano da će dobiti Oskara za najbolju sporednu glumicu, pošto je dobila Zlatni globus, ta nagrada je otišla u ruke Ketrin Zite-Džouns za ulogu u mjuziklu *„Čikago“*. Druga je bila drama *„Sati“*. Film prati život tri žene različitih godina, koje žive u različitim vremenima. Jedino što ih povezuje jeste roman *„Gospođa Dalovej“*, ljubav prema istom polu i misao o promašenom životu. Druge dve glavne uloge tumače Nikol Kidman i Džulijana Mur - obe nominovane za Oskara za svoje izvedbe. Sve tri glumice su bile tadašnje dobitnice Srebrnog medveda za najbolju glumicu.

Meril je 2003. pored Al Paćina i Eme Tompson, tumačila glavnu ulogu u šestočasovnom tv-filmu *„Anđeli u Americi“*. Film govori o epidemiji side u SAD, i Reganovoj politici prema ugroženom delu stanovništva. Stripova je tada dobila svoj drugi Emi za najbolju glavnu glumicu u tv-filmu, kao i svoj peti Zlatni globus. Sledeće godine je od Američkog filmskog instituta, za obogaćivanje američke kulture, dobila Nagradu za životno delo.

Meril Strip u Sankt Peterburgu 2004.
Njeni sledeći filmovi su bili *„Mandžurski kandidat“* i crna komedija *„Serija nesrećnih događaja Lemonija Sniketa“* pored Džima Kerija. Ovaj film je postao veliki hit u bisokopima širom sveta, gde je zaradio 209 miliona dolara. Godine 2005. prihvatila je ulogu u romantičnoj komediji *„Tuđe je slađe“* sa Umom Terman, a 2006. ulogu u drami *„Kućni prijatelj iz prerije“* - poslednjem filmu režisera Roberta Altmana. Iste godine dobila je glavnu ulogu u komediji *„Đavo nosi Pradu“*. Ovde glumi moćnu ali i zločestu Mirandu Pristli, glavnu urednicu njujorškog modnog časopisa. Njenom diktatorskom ponašanju će stati na kraj mlada i nesigurna Endi (En Hatavej), koja samo što je završila fakultet i došla u Njujork, u potragu za poslom. Ovo je jedan od najcenjenijih filmova u karijeri Stripove. Za njega je osvojila Zlatni globus za najbolju glavnu glumicu, a bila je nominovana za Oskar, BAFTA nagradu, Nagradu filmske kritike i za Nagradu Udruženja glumaca za najbolju glavnu glumicu. Pored svih ovih nagrada, *Đavo nosi Pradu* je zaradio 326 miliona dolara širom sveta, zbog čega je postao komercijalno najuspešniji film u dotadašnjoj karijeri Meril Strip. Krajem godine, pozajmila je glas za film *„Lukas u svetu mrava“*. Potom je igrala u čak četiri filma. To su drama *„Tamna materija“*, triler *„Pod istragom“*, zatim film *„Glineni golubovi“* koji prikazuje rat sa više aspekata, a u kome su se pored Meril našli Tom Kruz i Robert Redford, kao i drama *„Predvečerje“*, sa Glen Klous, Kler Dejns i Vanesom Redgrejv.

Godine 2008. Stripova je snimila dva izuzetno uspešna filma. Prvi je bio mjuzikl *„Mamma Mia!“*, baziran na hitovima grupe ABBA. Zaradivši 610 miliona dolara u bisokopima širom sveta, ovo je treći najkomercijalniji mjuzikl svih vremena, i rekorder kada je u pitanju zarada filmova Meril Strip. Glumačku ekipu ovog ostvarenja činili su još i Kolin Fert i Pirs Brosnan. Drugi film je drama *„Sumnja“*, sa Filipom Simorom Hofmanom i Ejmi Adams u sporednim ulogama. Ovde Meril glumi konzervativnu i strogu kaluđericu Alojšis Buvije, koja je zahvaljujući svojoj pronicljivosti uspela da otkrije seksualno zlostavljanje u religioznoj školi, u kojoj radi kao direktor. Za svoj performans, dobila je Nagradu Udruženja glumaca i Nagradu filmske kritike, a bila je nominovana za Zlatni globus, BAFTA nagradu i jubilarni, petnaesti po redu Oskar, posle trideset godina na filmu.

Sledeće godine, igrala je glavnu ulogu u komediji *„Džuli i Džulija“*, za koju je dobila Zlatni globus za najbolju glavnu glumicu i Nagradu filmske kritike, koju je podelila sa Sandrom Bulok. Nominovana je i za Oskar za najbolju glavnu glumicu, ali je on otišao u ruke Bulokovoj. U komediji *„Komplikovano je“*, Meril je bila u ulozi Džejn Adler, žene koja želi novi život i novu ljubav, ali ne uspeva da zaboravi svog bivšeg supruga Džejka (Alek Boldvin), sa kojim održava burnu seksualnu vezu. Krajem 2009. godine, dobila je ulogu u animiranom filmu *„Fantastični gospodin Lisac“*.

#### 2011. do danas: „Čelična dama“

U julu 2010, objavljeno je da će Meril igrati glavnu ulogu u filmu *„Čelična dama“*. Ova biografska drama će obuhvatiti period života britanske premijerke Margaret Tačer za vreme Foklandskog rata.

## Pozorište

Stripova je debitovala u pozorištu predstavom *„Seviljski plejboj“* 1971. godine, da bi 1976. godine nastupala u komadima Tenesija Vilijamsa *„Dvadeset sedam vagona punih pamuka“* i Artura Milera *„A Memory of Two Mondays“*, za koju je bila nominovana za nagradu Toni za najbolju glavnu glumicu u predstavi. Igrala je i u dramama *„Višnjik“* i *„Galeb“*, Antona Pavloviča Čehova, kao i u predstavi *„Srećan kraj“* Bertolda Brehta. Pošto je njena filmska karijera krajem sedamdesetih doživela doživela *bum*, Meril je odlučila da prestane sa radom u pozorištu.

Godine 2001. vratila se predstavom *Galeb*, pored Kevina Klajna i Natali Portman, a 2006. je nastupala u drami *„Majka hrabrost i njena deca“*.

## Pevanje

Nakon filma *„Mamma Mia!“*, pesma *Mamma Mia* grupe ABBA, ali u interpretaciji Meril Strip, ponovo je postala izuzetno popularna, pa je sledeće godine Stripova nominovana za Gremi za svoj rad u pomenutom mjuziklu. Ovo je bila njena peta nominacija za tu nagradu.

## Akcenti i dijalekti

Stripova je poznata po svojoj sposobnosti da uspešno imitira govor drugih dijalekata. U filmu *„Moja Afrika“* njen engleski je poprimio danski akcenat, a u drami *„Sofijin izbor“*, gde je glumila poljakinju, govorila je engleski i nemački, i u oba uspela da unese prizvuk slovenskog izgovora. Za film *„Ples u Lughnasi“* izvežbala je irski, a za *„Mostove okruga Medison“* - italijanski naglasak. Za ulogu novozelanđanke u filmu *„Plač u tami“*, preslušavala je snimke sa suđenja Lindi Čemberlejn, kako bi svoj govor što više približila njenom. Njen britanski engleski u filmovima *„Obilje“* i *„Žena francuskog poručnika“* bio je prominentan.

## Privatni život

Meril Strip, Harvard 2010.
Bila je verena sa glumcem Džonom Kazaleom, ali je on umro 1978. godine od raka kostiju. Iste godine, 15. septembra, udala se za Dona Gamera, sa kojim ima četvoro dece: Henrija Volfa, Meri Vilu, Grejs Džejn i Luizu Džejkobson.

Na pitanje koliku ulogu u njenom životu ima religija, Meril je odgovorila: *„Ne pratim doktrine. Ne pripadam ni jednoj crkvi, hramu, sinagogi ili ašramu“.*

## Nagrade i priznanja

Meril Strip je rekorder kada su u pitanju nominacije za Oskara - bila je nominovana šesnaest puta, od toga 13 puta za najbolju glavnu glumicu. Drži rekord i kada su u pitanju Zlatni globusi. Za ovu nagradu je bila nominovana dvadeset pet puta. Dobitnik je dva Emija za najbolju glumicu u seriji. Godine 1998, dobila je svoju zvezdu na Bulevaru slavnih, a 2004. - Nagradu za životno delo od Američkog filmskog instituta. Dobitnik je počasne filmske nagrade „Cezar“, koju dodeljuje francuska Akademija filmske umetnosti. Dobila je počasni doktorat Univerziteta Prinston 2009. godine, a već 2010-e za doktora umetnosti proglasio je i Harvard.

## Nagrade

Streep drži rekord po broju nominacija za Oscara, njih 14. Prvi put je nominirana 1979. za film *Lovac na jelene*. 11 od 14 nominacija bilo je za najbolju glavnu glumicu, a 3 za sporednu.

Osim toga, drži rekord i sa 7 osvojenih Zlatnih globusa za film. Prva je po broju nominacija za Zlatni globus (25).

## Filmografija

Filmografija Meril Strip
| Godina
 | Naziv
 | Uloga
 | Nagrade
 |
| --- | --- | --- | --- |
| 1977
 | Džulija
 | En Mari *(Anne Marie)* |  |
| 1978
 | Lovac na jelene
 | Linda *(Linda)* | nominovana - Oskar za najbolju sporednu glumicu nominovana - Nagrada BAFTA za najbolju glumicu u glavnoj ulozi nominovana - Zlatni globus za najbolju sporednu glumicu
 |
| 1979
 | Menhetn
 | Džil *(Jill)* | nominovana - Nagrada BAFTA za najbolju glumicu u sporednoj ulozi
 |
| Zavođenje Džoa Tinana
 | Karen Trejnor *(Karen Traynor)* |  |
| Kramer protiv Kramera
 | Džoana Kramer *(Joanna Kramer)* | Oskar za najbolju sporednu glumicu Zlatni globus za najbolju sporednu glumicu nominovana - Nagrada BAFTA za najbolju glumicu u glavnoj ulozi
 |
| 1981
 | Žena francuskog poručnika
 | Sara/Ana *(Sarah/Anna)* | Zlatni globus za najbolju glavnu glumicu (drama) Nagrada BAFTA za najbolju glumicu u glavnoj ulozi nominovana - Oskar za najbolju glavnu glumicu
 |
| 1982
 | Still of the Night
 | Bruk Rejnolds *(Brooke Reynolds)* |  |
| Sofijin izbor
 | Sofija „Sofi“ Zavistovski *(Sophia Zawistowski)* | Oskar za najbolju glavnu glumicu Zlatni globus za najbolju glavnu glumicu (drama) nominovana - Nagrada BAFTA za najbolju glumicu u glavnoj ulozi
 |
| 1983
 | Silkvud
 | Karen Silkvud *(Karen Silkwood)* | nominovana - Oskar za najbolju glavnu glumicu nominovana - Nagrada BAFTA za najbolju glumicu u glavnoj ulozi nominovana - Zlatni globus za najbolju glavnu glumicu (drama)
 |
| 1984
 | Zaljubljivanje
 | Moli Gilmor *(Molly Gilmore)* |  |
| 1985
 | Obilje
 | Suzan *(Susan)* |  |
| Moja Afrika
 | Karen *(Karen)* | nominovana - Oskar za najbolju glavnu glumicu nominovana - Nagrada BAFTA za najbolju glumicu u glavnoj ulozi nominovana - Zlatni globus za najbolju glavnu glumicu (drama)
 |
| 1986
 | Ljubavna boljka
 | Rejčel *(Rachel)* |  |
| 1987
 | Čelični korov
 | Helen Arčer *(Helen Archer)* | nominovana - Oskar za najbolju glavnu glumicu
 |
| 1988
 | Plač u tami
 | Lindi Čemberlejn *(Lindy Chamberlain)* | Zlatna palma za najbolju glumicu nominovana - Oskar za najbolju glavnu glumicu nominovana - Zlatni globus za najbolju glavnu glumicu (drama)
 |
| 1989
 | Đavolica
 | Meri Fišer *(Mary Fisher)* | nominovana - Zlatni globus za najbolju glavnu glumicu (komedija)
 |
| 1990
 | Razglednice iz pakla
 | Suzan Vejl *(Suzanne Vale)* | nominovana - Oskar za najbolju glavnu glumicu nominovana - Zlatni globus za najbolju glavnu glumicu (komedija)
 |
| 1992
 | U odbranu života svog
 | Džulija *(Julia)* |  |
| 1993
 | Smrt joj pristaje
 | Medlin Ešton *(Madeline Ashton)* | nominovana - Zlatni globus za najbolju glavnu glumicu (komedija)
 |
| 1994
 | Kuća čudnih duša
 | Klara Čumbabua *(Clara Chumbabwa)* |  |
| Divlja reka
 | Gejl Hartman *(Gail Hartman)* | nominovana - Zlatni globus za najbolju glavnu glumicu (drama) nominovana - Nagrada Udruženja filmskih glumaca za najbolju glumicu u glavnoj ulozi
 |
| 1995
 | Mostovi okruga Madison
 | Frančeska Džonson *(Francesca Johnson)* | nominovana - Oskar za najbolju glavnu glumicu nominovana - Zlatni globus za najbolju glavnu glumicu (drama) nominovana - Nagrada Udruženja filmskih glumaca za najbolju glumicu u glavnoj ulozi
 |
| 1996
 | Pre i posle
 | Kerolajn Rajan *(Carolyn Ryan)* |  |
| Marvinova soba
 | Li *(Lee)* | nominovana - Zlatni globus za najbolju glavnu glumicu (drama)
 |
| 1998
 | Ples u Lughnasi
 | Kejt Mandi *(Kate Mundy)* |  |
| Prava stvar
 | Kejt Gulden *(Kate Gulden)* | nominovana - Oskar za najbolju glavnu glumicu nominovana - Zlatni globus za najbolju glavnu glumicu (drama) nominovana - Nagrada Udruženja filmskih glumaca za najbolju glumicu u glavnoj ulozi
 |
| 1999
 | Muzika srca
 | Roberta *(Roberta)* | nominovana - Oskar za najbolju glavnu glumicu nominovana - Zlatni globus za najbolju glavnu glumicu (drama) nominovana - Nagrada Udruženja filmskih glumaca za najbolju glumicu u glavnoj ulozi
 |
| 2001
 | Veštačka inteligencija
 | Plava vila *(Blue Fairy)* | (glas)
 |
| 2002
 | Adaptacija
 | Suzan *(Susan)* | Zlatni globus za najbolju sporednu glumicu nominovana - Oskar za najbolju sporednu glumicu nominovana - Nagrada BAFTA za najbolju glumicu u sporednoj ulozi nominovana - Nagrada filmske kritike za najbolju sporednu glumicu nominovana - Nagrada Udruženja filmskih glumaca za najbolju glumicu u sporednoj ulozi
 |
| Sati
 | Klarisa Vogan *(Clarissa Vaughan)* | Srebrni medved za najbolju glumicu nominovana - Oskar za najbolju sporednu glumicu nominovana - Nagrada BAFTA za najbolju glumicu u sporednoj ulozi nominovana - Zlatni globus za najbolju glavnu glumicu (drama)
 |
| 2004
 | Mandžurski kandidat
 | Elenor Šo *(Eleanor Shaw)* | nominovana - Zlatni globus za najbolju sporednu glumicu u igranom filmu nominovana - Nagrada BAFTA za najbolju glumicu u sporednoj ulozi nominovana - *Saturn* za najbolju glumicu
 |
| Serija nesrećnih događaja Lemonija Sniketa
 | ujna Džozefina *(Aunt Josephine)* |  |
| 2005
 | Tuđe je slađe
 | Liza *(Lisa)* | nominovana - Zlatni globus za najbolju glavnu glumicu (komedija)
 |
| 2006
 | Kućni prijatelj iz prerije
 | Jolanda Džonson *(Yolanda Johnson)* |  |
| Đavo nosi Pradu
 | Miranda Pristli *(Miranda Priestly)* | Zlatni globus za najbolju glavnu glumicu (komedija) nominovana - Oskar za najbolju glavnu glumicu nominovana - Nagrada BAFTA za najbolju glumicu u glavnoj ulozi nominovana - Nagrada Udruženja filmskih glumaca za najbolju glumicu u glavnoj ulozi nominovana - Nagrada filmske kritike za najbolju glavnu glumicu
 |
| 2007
 | Lukas u svetu mrava
 | Mravlja kraljica *(Queen Ant)* |  |
| Tamna materija
 | Džoen Silver *(Joanna Silver)* |  |
| Predvečerje
 | Lila Ros *(Lila Ross)* |  |
| Pod istragom
 | Korin Vajtman *(Corrine Whitman)* |  |
| Glineni golubovi
 | Žanin Rot *(Janine Roth)* |  |
| 2008
 | Mamma Mia!
 | Dona Šeridan *(Donna Sheridan)* | nominovana - Zlatni globus za najbolju glavnu glumicu (mjuzikl)
 |
| Sumnja
 | Alojšis Buvije *(Aloysius Beauvier)* | Nagrada Udruženja filmskih glumaca za najbolju glumicu u glavnoj ulozi Nagrada filmske kritike za najbolju glavnu glumicu nominovana - Oskar za najbolju glavnu glumicu nominovana - Nagrada BAFTA za najbolju glumicu u glavnoj ulozi nominovana - Zlatni globus za najbolju glavnu glumicu (drama)
 |
| 2009
 | Džuli i Džulija
 | Džulija Čajld *(Julia Child)* | Zlatni globus za najbolju glavnu glumicu (komedija) Nagrada filmske kritike za najbolju glavnu glumicu nominovana - Oskar za najbolju glavnu glumicu nominovana - Nagrada BAFTA za najbolju glumicu u glavnoj ulozi nominovana - Nagrada Udruženja filmskih glumaca za najbolju glumicu u glavnoj ulozi
 |
| Fantastični gospodin Lisac
 | gđa. Lisac *(Mrs. Fox)* | (glas)
 |
| Komplikovano je
 | Džejn Adler *(Jane Adler)* | nominovana - Zlatni globus za najbolju glavnu glumicu (komedija)
 |
| 2011
 | Čelična dama
 | Margaret Tačer *(Margareth Thatcher)* |  |

## Poznati glumci sa kojima je sarađivala

| **Film** | Glumci sa kojima je sarađivala
 |
| --- | --- |
| *(„Džulija“)* | Džejn Fonda, Vanesa Redgrejv, Maksimilijan Šel, Hal Holbruk
 |
| *(„Lovac na jelene“)* | Robert de Niro, Kristofer Voken, Džon Kazale
 |
| *(„Menhetn“)* | Vudi Alen, Dajana Kiton
 |
| *(„Kramer protiv Kramera“)* | Dastin Hofman, Džastin Henri
 |
| *(„Žena francuskog poručnika“)* | Džeremi Ajrons
 |
| *(„Sofijin izbor“)* | Kevin Klajn
 |
| *(„Still of the Night“)* | Džesika Tandi
 |
| *(„Silkvud“)* | Kurt Rasel, Šer
 |
| *(„Zaljubljivanje“)* | Robert de Niro, Dajana Vist, Harvi Kajtel, Džordž Martin
 |
| *(„Obilje“)* | Ijan Makelen, Trejsi Ulman, Džon Gilgud, Sting
 |
| *(„Moja Afrika“)* | Robert Redford
 |
| *(„Ljubavna boljka“)* | Džek Nikolson, Stokard Čaning, Kevin Spejsi, Miloš Forman
 |
| *(„Čelični korov“)* | Džek Nikolson, Karol Bejker, Tom Vejts
 |
| *(„Razglednice iz pakla“)* | Širli Maklejn, Denis Kvejd, Džin Hekman, Ričard Drajfus, Anet Bening
 |
| *(„Smrt joj pristaje“)* | Goldi Hon, Brus Vilis, Izabela Roselini
 |
| *(„Kuća čudnih duša“)* | Džeremi Ajrons, Glen Klous, Vinona Rajder, Antonio Banderas
 |
| *(„Divlja reka“)* | Kevin Bejkon, Dejvid Stratern, Džon K. Rajli, Bendžamin Bret
 |
| *(„Mostovi okruga Madison“)* | Klint Istvud
 |
| *(„Pre i posle“)* | Lijam Nison, Edvard Ferlong, Alfred Molina
 |
| *(„Marvinova soba“)* | Leonardo Dikaprio, Dajana Kiton, Robert de Niro
 |
| *(„Ples u Lughnasi“)* | Ketrin Makormak
 |
| *(„Prava stvar“)* | Rene Zelveger, Vilijam Hert
 |
| *(„Muzika mog srca“)* | Andžela Baset
 |
| *(„Veštačka inteligencija“)* | Džud Lo, Vilijam Hert, Brendan Glison, Ben Kingsli
 |
| *(„Adaptacija“)* | Nikolas Kejdž, Kris Kuper, Tilda Svinton, Brajan Koks, Megi Džilenhol
 |
| *(„Sati“)* | Džulijana Mur, Nikol Kidman, Ed Haris, Kler Dejns, Alison Dženi, Toni Kolet, Miranda Ričardson
 |
| *(„Mandžurski kandidat“)* | Denzel Vošington, Lijev Šrajber, Džon Vojt
 |
| *(„Niz nesrećnih događaja“)* | Džim Keri, Džud Lo, Helena Bonam Karter, Dastin Hofman
 |
| *(„Tuđe je slađe“)* | Uma Terman, Brajan Grinberg
 |
| *(„Kućni prijatelj iz prerije“)* | Vudi Harelson, Tomi Li Džouns, Kevin Klajn, Džon K. Rajli, Virdžinija Madsen
 |
| *(„Đavo nosi Pradu“)* | En Hatavej, Emili Blant, Žizel Bindšen
 |
| *(„Lukas u svetu mrava“)* | Džulija Roberts, Nikolas Kejdž, Pol Džijamati
 |
| *(„Predvečerje“)* | Kler Dejns, Glen Klous, Vanesa Redgrejv
 |
| *(„Pod istragom“)* | Ris Viderspun, Džejk Džilenhol, Alan Arkin
 |
| *(„Glineni golubovi“)* | Tom Kruz, Robert Redford
 |
| *(„Mamma Mia!“)* | Kolin Fert, Pirs Brosnan, Stelan Skarsgord, Džuli Volters
 |
| *(„Sumnja“)* | Filip Simor Hofman, Ejmi Adams
 |
| *(„Džuli i Džulija“)* | Ejmi Adams, Meri Lin Rajskab
 |
| *(„Fantastični gospodin Lisac“)* | Džordž Kluni, Bil Mari, Vilem Dafo, Oven Vilson, Adrijen Brodi
 |
| *(„Komplikovano je“)* | Alek Boldvin, Stiv Martin
 |

## Izvori

## Vanjske veze

* Meryl Streep na sajtu IMDb
* Meryl Streep na Internet Broadway Database (`en`)
* Meryl Streep na NNDB-u
* merylstreeponline.netArhivirano 2012-02-25 na Wayback Machine-u- službena stranica
* Meryl Streep Arhivirano 2007-08-11 na Wayback Machine-u Fansite
* simplystreep.com
* The most nominated actor in Academy Awards history Arhivirano 2008-11-23 na Wayback Machine-u
* Meryl Streep Fanboard.